Ukážka z elektronickej knihy

Alex Dimitrov

and Dorothea Lasky

Astro Poets : your guides to the zodiac

Astro Poets

Published by arrangement with Flatiron Books

All rights reserved.

Original title: Astro Poets : your guides to the zodiac

Text Copyright © 2019 by Alex Dimitrov and Dorothea Lasky

Translation © 2020 by Marián Pochylý

Jacket design by Oliver Hibert

Slovak edition © 2020 by IKAR, a.s.

Všetky práva sú vyhradené. Nijaká časť tejto publikácie sa nesmie

reprodukovať, ukladať do informačných systémov ani prenášať

akýmkoľvek spôsobom v žiadnej podobe – elektronicky, mechanicky,

fotokopírovaním, nahrávaním alebo inak – bez predchádzajúceho

písomného súhlasu vlastníka autorských práv.

ISBN 978-80-551-7656-7

Vytvorenie elektronickej verzie Dibuk, s. r. o., 2020

Táto kniha je venovaná

básnikom a exotom zovšadiaľ.

Vitajte v našej knihe!

Sme radi, že ste tu. Túto knihu sme napísali pre vás a všetkých ľudí, s ktorými budete chodiť, pre vašu mamu, sestru, pre psa, ktorého prichýlite, a pre neznámeho človeka na ulici, ktorého chcete pozdraviť, ale neurobili ste tak (aspoň zatiaľ nie). Napísali sme ju pre vášho terajšieho šéfa, debilného bývalého šéfa a otravného panovačného kolegu. Napísali sme ju pre vašich priateľov, ktorí vás zachránili aj sklamali a pre tých, čo vás nikdy neopustili bez ohľadu na okolnosti. Dúfame, že niečo z nich nájdete práve na týchto stránkach. Nájdete aj Mesiac, Slnko, posadnutosť, oceány plné času a dokonca aj zrkadielko, v ktorom sa niekedy uvidíte.

Astrológia odhaľuje, ako sme spojení. Je ako mapa napoly ponorená do vody, na okrajoch obhorená a čitateľná len natoľko, aby ste si ju zobrali so sebou, kamkoľvek idete. Nikdy presne neukáže, kam to je. Povie vám však niečo o láske a večnosti, o minulosti a budúcnosti a čo by ste mali urobiť, len čo túto knihu odložíte (čo znamená dostať sa bližšie k vašej skutočnej vášni).

Obaja sme si niesli tú mapu so sebou, keď sme sa stretli v apríli roku 2011 na večierku po čítaní poézie. Medzi nami sa okamžite spojili ohnivé znamenia a toľko nápadov, z ktorých jeden boli Astro poeti, ale vtedy sa to tak nevolalo. Najprv sme na Twitteri začali hovoriť o astrológii, čo sme nazvali Ohnivé znamenia pre život (pretože byť ohnivé znamenie je taký skvelý zápas). Po niekoľkých týždňoch tweetovania sme boli znudení. S ohnivými znameniami to je naozaj tak: nadchnete sa možnosťou, vydáte veľa energie, ale pozornosť je krátka. No v novembri roku 2016 sme sa vrátili k nápadu a rozhodli sme sa, že začneme s Astro poetmi. Tentoraz by bola v centre poézia a vďaka tomu všetko fungovalo. Poézia, ktorá je celá o jazyku, sa zaoberá minulosťou a budúcnosťou, presne ako astrológia. Jazyk predstavuje cestu k tomu, kto sme boli, kto sme a kým by sme sa stále mohli stať. Je to cesta do svätej prítomnosti, kde sa zvuky našich predkov stretávajú so zvukmi nášho budúceho ja. Inými slovami poézia nás vracia k nám samým.

Skôr než začnete čítať zvyšok tejto knihy, možno by ste sa chceli naučiť nejaké základy o astrológii. Tu je niekoľko odpovedí na tie najpálčivejšie otázky.

Čo je slnečné znamenie?

Slnečné znamenie je zvyčajne to prvé, čo sa ľudia naučia, keď sa stretnú s astrológiou. Ľudia sa naň pýtajú, keď vás stretnú a povedia: „Aké ste znamenie?“ Keď niekto odpovie, že je Panna, tak vlastne má na mysli, že Panna je jeho slnečné znamenie. (A ak sa s Pannou nezhodujete, je to pre vás podnet, aby ste utiekli. A rýchlo. Lebo každá Panna bude vedieť, ako vás nájde.)

Vaše slnečné znamenie je podmienené dňom, časom a miestom vášho narodenia; vzťahuje sa na postavenie Slnka vo chvíli, kedy ste sa narodili. V zverokruhu je dvanásť znamení: Baran, Býk, Blíženci, Rak, Lev, Panna, Váhy, Škorpión, Strelec, Kozorožec, Vodnár a Ryby. Každé znamenie má nejaký prvok či živel (oheň, zem, vzduch, vodu) aj vlastnosť (kardinálnu, fixnú, variabilnú). Tu vidíte rozpis:

Ak chcete vedieť, ako astrológia ovplyvňuje vašu všeobecnú osobnosť, slnečné znamenie predstavuje jedinú najdôležitejšiu informáciu. Môže sa považovať za vaše ego alebo za potenciál vašej duše. Mnohými spôsobmi to je najsľubnejšia možnosť, kým môžete byť teraz na zemi. Považujte ho za svojho karmického sprievodcu.

Ľudia chcú často vedieť, ktoré znamenia sú dobré a ktoré zlé. Zvyčajne to je preto, lebo niekto stretol Škorpióna a chce vedieť, či všetci Škorpióni sú v skutočnosti stopercentne zlí. Odpoveď, dokonca pokiaľ ide o Škorpiónov, je, že ani jedno znamenie nie je horšie než druhé. Každé slnečné znamenie má dobré aj zlé stránky a záleží na tom, ako ľudia využívajú svoj potenciál byť tým, kým chcú byť.

Všetko toto má znamenať, že váš horoskop (kozmogram) nie je osud, ale náčrt s mnohými miestami, ktorými podľa ľubovôle vyplníte prázdne okienka. Ovplyvňuje nás množstvo síl a slnečné znamenie je len ich jedna časť. Všetci ľudia – bez ohľadu na znamenie – sú pod vplyvom svojej slobodnej vôle. Znamenie nerozhoduje o vašom osude – existuje veľa vecí, ktoré všetko komplikujú.

Spevák Prince (Blíženci) slávne povedal: „Neexistuje určité znamenie, s ktorých ladím viac.“ Nejedným spôsobom mal pravdu. Po prvé, všetci Blíženci pekne ladia s väčšinou znamení vďaka svojmu vyrovnanému postoju, brutálnemu šarmu a ochote zavďačiť sa. Keď sa však vyjadríme všeobecnejšie, všetky znamenia môžu ladiť – dôležité je množstvo námahy, ktorú sú ľudia ochotní vynaložiť, aby spolu vychádzali.

Keď ľudia uvažujú o astrológii, často majú na mysli lásku. Je niekoľko základných zákonov, ktoré ovplyvňujú zlučiteľnosť lásky, ale opäť nepredstavujú úplný obraz. Slnečné znamenie bude zvyčajne dobre vychádzať so znameniami toho istého prvku. Napríklad Baran aj Lev sú ohnivé znamenia a väčšinou budú spolu vychádzať dobre. Priťahovať sa budú aj zlučiteľné znamenia (ohnivé a vzdušné; vodné a zemné). Takže ak ste Býk a so záujmom hľadíte na Ryby, rozhodne choďte do toho. Ale ak ste Škorpión a ťahá vás to k Levovi, bez ohľadu na všetko ostatné: veľa šťastia! Budete ho potrebovať.

Čo je prvok?

V zverokruhu sú štyri prvky: oheň, zem, vzduch a voda. Na karmickom kolese sú zoradené v tomto poradí a opakujú sa tri razy, aby vytvorili dvanásť znamení. Každé znamenie je pod vplyvom istého prvku, ktorý poháňa motiváciu a činnosť ľudí a môže vám poskytnúť istú predstavu o tom, akú má niekto povahu. Ak máte zmätok v tom, aké vlastnosti by ste mali spájať s jednotlivým prvkom, zoberte do úvahy, čo sa vám spája s daným špecifickým prvkom. Ak stretnete pútavé Ryby, netrápte sa a neutiekajte sa k astrologickej aplikácii, aby vás riadila. Spomeňte si na vodu a dostanete veľa potrebných informácií. Vaše inštinkty vás povedú. Napríklad ohnivé znamenia (Baran, Lev, Strelec) sa často považujú za odvážne, nezávislé a impulzívne, zatiaľ čo zemné znamenia (Býk, Panna, Kozorožec) sa môžu považovať za zmyselné, milujúce a praktické. Vodné znamenia (Rak, Škorpión a Ryby) sú duchovné, náladové a empatické; vzdušné znamenia (Váhy, Vodnár a Blíženci) sú zväčša rozumné, komunikatívne a nepokojné. Pamätajte si, že ako ľudská bytosť máte v sebe nepriamo vyjadrené chápanie znamení.

Čo je vlastnosť?

Každé znamenie má nejakú vlastnosť a sú tri typy vlastností: kardinálne, fixné a variabilné. Štyri kardinálne znamenia zverokruhu sú Baran, Rak, Váhy a Kozorožec. Štyri fixné znamenia sú Býk, Lev, Škorpión a Vodnár. A štyri variabilné znamenia sú Blíženci, Panna, Strelec a Vodnár. Pochopiť vlastnosti môže byť rovnako jednoduché ako pochopiť prvky. Ak sa niekedy dostanete do rozpakov a ocitnete na mieste bez wifi, porozmýšľajte nad tým, ako chápete samotné slová kardinálny, fixný a variabilný. Kardinálne znamenia chcú byť prvé, riadiť a viesť šou. Každú šou, najmä ak nie je ich. Chcú dobývať. Túžia po nasledovníkoch a môžu byť veľmi znechutené, ak sa ostatní ľahko nepodriadia. Z tohto dôvodu, hoci znamenia ako Baran a Rak budú pociťovať hlbokú lásku k vzájomným pozitívnym postojom, sú predurčené pre historické (a histrionické) mocenské boje. Každé pracovisko s akýmkoľvek mocenským rozdielom medzi dvoma kardinálnymi znameniami, či už to je titul, alebo plat, alebo oboje, si koleduje o konflikt. Pokiaľ ide o tieto štyri znamenia, najlepšie je postarať sa o to, aby všetko bolo na jednej úrovni. Hoci si napokon aj tak nájdu spôsob, ako sa spolu hádať.

Podobne aj fixné znamenia sú presne to, ako vyznievajú – zostanú na svojom mieste. Môžu byť mimoriadne tvrdohlavé, nemajú radi nijakú zmenu. Z tohto dôvodu sa môžu fixné znamenia považovať za verné a pre milovaných ľudí a priateľov pripravené urobiť hocičo. Len čo sa fixné znamenia oddajú niečomu alebo niekomu, zrejme si to nerozmyslia a nezmenia smer. Ich vernosť môže byť takmer chybou, pretože ich potreba zostať na jednom mieste v nich môže vyvolať klamné predstavy – sú odtrhnuté od istých aspektov reality a neuvedomujú si možnosť, že partneri a priatelia ich zradia. Klasické fixné znamenie je Býk. O Býkoch sa vie, že sa celé hodiny nepohnú z pohodlného gauča, pokiaľ im k tomu nedáte nejaký poriadne dobrý dôvod. V skutočnosti, ak je poruke čokoláda a červené víno, mohli by tam zostať navždy. Škorpióni sú známi tým, že zostávajú s podvádzajúcimi partnermi, v prípade potreby aj tisícročia, lebo neznášajú myšlienku o niečom nepoznateľnom, o povahe osamotenosti. Fixné znamenia si urobia svoju prácu a rozhodne sú to ľudia, na ktorých sa môžete spoľahnúť. Teda pokiaľ sa chcete spoliehať na niečo, čo je neoblomné. Väčšina ľudí tak robí. Ostatní to považujú za nepríjemné.

Variabilné znamenia sú tie zábavné. Sú pripravené prakticky na všetko a hoci majú v závislosti od svojich prvkov rôzne povahy, pôjdu s prúdom. Obľubujú ostatné variabilné znamenia, ale dve takéto znamenia spolu môžu tvoriť rozčuľujúci sa pár, pretože ani jedno neprevezme vedenie. A dokonca aj keď tak jedno urobí, nebude to skutočné vedenie, ale rozpačitý pokus ovládať situáciu. Variabilné znamenia túžia po kardinálnych a fixných znameniach. Kardiálne znamenia obzvlášť oceňujú variabilné znamenia, pretože tieto sú otvorené ich nezbedníctvu. V porovnaní s fixnými znameniami variabilné znamenia obľubujú zmenu a šancu a často sú dušou večierka (dokonca aj v prípade Rýb, ktoré sú na večierku v režime „preciťovania vecí“). A aj keď kardinálne znamenia budú na večierku stredobodom pozornosti a fixné znamenia sa ho rozhodne zúčastnia, variabilné znamenia predstavujú vlastný večierok. Na karmickom kolese všetky prvky pracujú spoločne, aby dosiahli harmóniu.

Čo je mesačné znamenie?

Ani jeden človek nie je len slnečné znamenie. V skutočnosti sa každý človek môže považovať za akýsi odtlačok prsta mnohých rôznych vplyvov planét. Tak ako Slnko bolo v čase vášho narodenia v určitom súhvezdí, rovnako bol aj Mesiac (aj Mars, Venuša, Neptún a tak ďalej). Naozaj existujú vládnuce planéty, ktoré nás ovplyvňujú generačne a duchovne. Kľúčom k pochopeniu motivácií ľudí je poznať ich mesačné znamenie.

Ak slnečné znamenie môžeme považovať za znamenie vášho ega, mesačné znamenie je váš id. Práve on vás vedie k tomu, aby ste niečo urobili, keď konáte podľa svojich prvých inštinktov, bez zložitého premýšľania. Práve on predstavuje vašu základnú emocionálnu reakciu na nejakú situáciu alebo čo by ste mohli urobiť v situácii, keď ste unavenejší než zvyčajne alebo nejako zásadne iní. Je to podstata vašej vnútornosti. S podstatou sústredenou do jedného. Ako dávka čistej osobnosti.

Z tohto dôvodu ľudia považujú za užitočné vedieť mesačné znamenie nejakého človeka, ak sú s ním v intímnom vzťahu. Keď sú dvaja ľudia spolu, často hovoria o svojich mesačných znameniach. Keď odstránime všetko, čo robíme cez deň, a so svojím partnerom pozeráte v posteli film, ste uvoľnení, bez postranných úmyslov alebo konania, vtedy sa prejavujú vaše mesačné znamenia. Izbu zapĺňajú vaše mesačné znamenia.

Svoje mesačné znamenie môžete zistiť rovnako, ako nájdete svoje slnečné znamenie (dátum, čas a miesto narodenia). Zákony zlučiteľnosti všeobecne fungujú rovnako ako pri slnečných znameniach. Takže ak vaša láska má mesačné znamenie Blíženci a vy Váhy, je celkom možné, že v intímnom prostredí sa vaše Mesiace budú zhodovať. Ľudia s harmonickými slnečnými znameniami, ale neharmonickými mesačnými znameniami môžu spolu vychádzať s istými problémami aj napriek svojej zdanlivej zlučiteľnosti. Ak ste Býk s mesačným znamením Baran a vaša láska je Kozorožec s mesačným znamením Panna, bez ohľadu na to, do akej miery vaše zemné slnečné znamenia tvrdo narážajú na seba, váš partner vás bude považovať za divoko impulzívneho a nepraktického. A vy budete považovať svojho partnera… no, za vyslovene nudného.

Berte mesačné znamenie ako koncentrovanú verziu daného znamenia, kde je všetka energia obsiahnutá v štamperlíku. Napríklad Škorpióni sú po každej stránke veľmi náruživí. Ale keď ich porovnáte s niekým, kto je Škorpión ako mesačné znamenie, mesačná verzia vyhráva svojou intenzitou. Mesačné znamenie má skrytý tlak a môže byť ako závan vzduchu – neočakávané, rozkošné alebo otvorene hrozné.

Čo je vychádzajúce znamenie?

Tak ako slnečné a mesačné znamenia aj vychádzajúce znamenie človeka vám môže povedať o ňom niekoľko základných vecí. Je to jeho spoločenská maska. Človek, ktorým je vo formálnom a profesionálnom prostredí. Je to znamenie, ktoré ľudia často vidia ako prvé a o ktorom si utvoria rýchle názory. Mnohí astrológovia vrátane nás neberú vychádzajúce znamenie človeka veľmi vážne. Iste, je tu a má vplyv na to, ako vás ľudia vidia, ale nejedným spôsobom je to fasáda.

Vaše vychádzajúce znamenie alebo ascendent je planéta, ktorá bola vo chvíli vášho narodenia na východnom obzore. Vychádzajúce znamenia tvoria na človeku tenkú vrstvu. Niekto s vychádzajúcim Strelcom sa môže javiť zábavný, flirtujúci a filozofický, ale ak nie je v slnečnom alebo mesačnom znamení Strelca, nemôžete sa spoľahnúť, že nájdete túto energiu, keď ho spoznáte lepšie. V skutočnosti vychádzajúce znamenie môže byť prekážkou, aby ste dobre spoznali niektorých ľudí. Závisí to od ich astrologických konfigurácií. Človek, ktorého priťahuje vychádzajúci Strelec, môže so sklamaním zistiť, že skutočný človek vnútri so slnečným Škorpiónom a s mesačnými Rybami je vlastne celkom iný človek. Vychádzajúce znamenia môžu byť vlastne zdrojom veľkého nešťastia, ak si nenájdeme čas pochopiť ich možné dôsledky, ako môžu skresliť podstatné zložky skutočnej osobnosti človeka.

Ak máte záujem vidieť, ako sa tento fenomén prejavuje v skutočnom svete, spýtajte sa blízkeho kolegu na jeho slnečné a vychádzajúce znamenie. Zrejme si nakoniec uvedomíte, do akej miery vidíte jeho vychádzajúce znamenie, keď hovorí so svojím šéfom a ako jeho slnečné znamenie vstupuje do hry, keď obaja intrigujete pri obede. Keď si ľudia nie sú istí situáciou, nasadia si masku vychádzajúceho znamenia a dúfajú v to najlepšie. Vychádzajúce znamenie je úžasné brnenie pre bežný deň, ale nevykresľuje skutočný obraz. Veľakrát práve to potrebujete urobiť, aby vám niečo prešlo.

Keď tweetujeme horoskopy na každý týždeň, ľudia sa nás často pýtajú, či by mali skúmať svoje vychádzajúce alebo slnečné znamenie. Povedzme si to na rovinu, vždy skúmajte svoje slnečné znamenie, aj keď je bežné, že horoskopy oslovujú vychádzajúce znamenia kvôli spojeniu medzi vaším ascendentom a spoločenskou maskou. Keď sa horoskopy píšu so svetským alebo s praktickým cieľom, dáva zmysel, že preskúmate svoje vychádzajúce znamenie. Keď však píšeme horoskopy, prihliadame na váš postup po karmickom kolese, takže slnečné znamenie je najlepší spôsob, ako zobrať do úvahy vašu predpovedanú budúcu cestu.

Čo je karmické koleso?

Karmické koleso je spôsob, ako chápeme postup duše na svojej ceste. Začína sa Baranom a končí Rybami. Niekedy môže zodpovedať „vekom“ znamení. Napríklad astrológovia často považujú Barana za dieťa, ktoré si ešte len má vziať dôležité ponaučenia, a Ryby za najstaršie znamenie, duchovne na konci života, ktoré nazbieralo všetky karmické ponaučenia zverokruhu. Medzi nimi je ostatných desať znamení, ktoré sa podľa toho pohybujú s pribúdajúcim vekom. Takže napríklad Váhy sa často budú cítiť „staršie“ než Blíženci a Býk sa bude cítiť „mladšie“ než Škorpión.

Znamenia, ktoré sú vedľa seba, sú karmicky spojené a hoci sú celkom nezlučiteľné, môžu sa navzájom sexuálne priťahovať. Spočiatku by sa mohlo zdať, že Lev a Panna nemajú nič spoločné, ale podľa zákonov karmického kolesa Lev hľadá Pannu kvôli ponaučeniam, ktoré si v tomto živote ešte len má vziať. Pre niektorých môže byť romantický vzťah so znamením nasledujúcim po nich spôsob karmického rastu.

Nie všetky duše vo vesmíre rastú karmicky systematicky od jedného znamenia k nasledujúcemu, pričom vstupujú do „neba“ alebo ako chcete životu po smrti hovoriť. Existencia je na to priveľmi zložitá. A astrológia nefunguje tak ako náboženstvá. Naopak, astrológia poskytuje mnoho spôsobov, ako ...

Koniec ukážky

Table of Contents

Titulná strana

Vitajte v našej knihe!